Heidi Bank (V), 2026-02-05:
Tak for det, formand.
I Venstre mener vi, at uddannelsesinstitutioner i Danmark skal være frie, åbne og sekulære rum, hvor unge mennesker mødes som ligeværdige uden religiøst pres, social kontrol og forventninger om at leve op til bestemte normer.
Det skal være steder, hvor unge, uanset religion, køn, politisk tilhørsforhold mødes nysgerrige på viden og på at skabe sig en fremtid.
Det er også derfor, vi i Venstre har meldt ud, at vi ønsker et forbud mod bederum på landets videregående institutioner.
Når det så er sagt, er vi også forpligtet til at se på, hvordan vi bedst når målet.
Det hjælper jo ikke, at vi forbyder bederum, hvis det så ender med at blive kaldt yogarum, stillerum, refleksionsrum eller noget helt fjerde, alt imens rummet i realiteten stadig væk bruges til en religiøs praksis, der medfører social kontrol.
I dag ligger ansvaret hos de videregående uddannelsesinstitutioner, og der burde det jo ligge trygt og godt.
Det bør være en selvfølge, at landets videregående uddannelsesinstitutioner passer på de tusinder af unge kvinder og mænd, der hver dag møder ind på deres uddannelsesinstitutioner.
Det bør også være en selvfølge, at de videregående uddannelsesinstitutioner tager ofrene for social kontrols side, og at de ikke beskytter og muliggør social kontrol.
Derfor har det også glædet mig at følge, at mange uddannelsesinstitutioner gør netop det.
Københavns Universitet og Syddansk Universitet, som er nogle af de store aktører, fortjener ros for at have sat en klar linje og taget ledelsesansvar, da de vurderede, at rummene gav anledning til problemer.
Det viser, at det kan lade sig gøre at handle, og at ledelserne kan tage ansvar, når de har viljen.
Men billedet er desværre ikke entydigt, og derfor er det også godt, at vi igen i dag har debatten her i Folketinget.
Det vil jeg gerne rose forslagsstillerne fra de borgerlige partier for, for vi må desværre også konstatere, at det ikke kan udelukkes, at der er udfordringer andre steder.
Senest har der været en artikel i Berlingske med tilhørende fotos af noget, der i mine øjne klart ligner et muslimsk bederum, altså ikke et rum, der indbyder til mangfoldighed, men derimod til eksklusion af andre, der ikke tror og tænker det samme, med risiko for social kontrol.
Længere er den sådan set ikke, og det er dybt problematisk.
Når det så er sagt, forstår og deler Venstre fuldt ud den bekymring, som ligger bag B 50 her.
Venstre ønsker et forbud mod religiøse bederum, hvor der foregår social kontrol, men virkeligheden er kompleks, og ansvaret for og håndhævelsen af uddannelsesmiljøerne ligger i dag hos institutionernes ledelser.
Det ændrer dog ikke ved Venstres klare politiske holdning, nemlig at social kontrol skal modarbejdes og bekæmpes, at unge skal kunne møde ind på deres uddannelsesinstitution i frihed til at studere og dannes.
Det er her også vigtigt at understrege, at det i Danmark er normalen, at der på vores videregående udannelsesinstitutioner netop er det, altså plads til at tænke tro og tale frit.
Så selv om der kan opstå problemer på uddannelsesinstitutioner enkelte steder, har vi i Danmark meget at være stolte af.
Venstre kan ikke støtte beslutningsforslaget, som det ligger.
Men vi er jo fuldstændig enige i det, der også er kommet fra Socialdemokratiets ordfører, nemlig at vi sørme håber, at der er nogle uddannelsesioner, der lytter særdeles godt efter, hvad det er for nogle signaler, der bliver sendt fra Folketinget i dag.
Tak for ordet.